  Майя Бывальцева Удмуртиысь кунпуш ужъёсъя министр Александр Первухин элькунысь федерал трассаос вылын видеокамераослэсь лыдзэс йылтыны ӵектӥз. 19-тӥ куарусёнэ кивалтӥсь со сярысь вераз улосвыл тӧро Александр Соловьёв дорын ортчем аппарат кенешонын. «Тужгес бадӟым сюлмаськонъёс кылдо федерал трассаослэн нимаз люкетъёсазы. Нырысь ик со Елабуга-Пермь сюрес — Татарстанысь Ижкарозь люкетэз. Ӵошатон вылысь, Татарстанын 7 иськемлы 1 камера, асьмелэн 27 иськемлы 1. Соин ик мон верасько, сюресъёс вылын видеофиксация туж ляб. 2010-тӥ арысен сюреслэн со люкетаз ми 218 адямиез ыштӥмы. 1 бырем мурт котькуд 600 метрлы. Курисько милем дурбасьтыны, мынон-ветлонэз кышкыттэмлыко радъян программалы коньдон тырмыт висъямтэен сэрен трос адями быре», — пусйиз Александр Первухин. Министрлэн верамезъя, 2015-тӥ арын Удмуртиын 860 миллион манет тыр штрафъёс люказы. Троссэ Сюрес фондэ сётӥзы. Удысэтлэн одӥгез ӵектосэз — сюрес вылтӥ мынон-ветлонэз кышкыттэмлыко радъян программалы тросгес коньдон висъян. Со пӧлын, административной тыриськонъёслэсь 40 процентозь люкетсэ со ужъёслы висъян. «Виктор Павлович (Виктор Вахромеев — Удмуртиысь транспортъя но сюрес возёсъя министр — ред.), нош малы асьмеос сюресъёс вылын видофиксациен ӝегаськомы? Умой луонлык, таӵе юан медаз ӝутӥськылы ни шуыса. Видеофиксация трасса вылын луыны кулэ. Ми со сярысь вераськимы ни. Ужез азьланьтыны кулэ», — вераз Удмуртилэн тӧроез. Тегъёс: Авто МВД АлександрПервухин Удмуртия АлександрСоловьёв  